Plaasaanvallers wat geld soek, wil ook baba gryp(Argieffoto: Maroela Media) Tien swaar gewapende mans het Maandagoggend ŉ gesin op hul plaas naby Bothaville in die Vrystaat oorval en beroof. Twee van die aanvallers is kort ná die aanval vasgetrek, maar die ander is steeds op vrye voet. Volgens kapt. Stephen Thakeng, polisiewoordvoerder, het die aanvallers omstreeks 09:30 die Yukon-plaas in Bothaville met vier vuurwapens en ŉ AK47-geweer betree. “Die verdagtes het met ŉ betaalde rygeleentheid na die plaas gegaan. Die bestuurder van die bakkie het egter agtergekom iets is nie pluis nie en weggejaag. Hy het langs die pad ŉ boer gewaarsku en na bewering later ook die polisie ingelig,” sê Thakeng. Die aanvallers is die plaashuis binne waar hulle Willie Coetzer (29), sy vrou, Elé (29), sy skoonpa, Gottlieb Venter (59), en ŉ huiswerker oorval het. Die egpaar se babadogtertjie was ook in die huis. “Die verdagtes het die vuurwapens en AK47 op die gesin gerig en geld geëis. Die gesin het vir hulle geld gegee, maar volgens die aanvallers was dit nie genoeg nie. Die aanvallers het toe gedreig dat hulle die babadogtertjie gaan vat indien hulle nie meer geld kry nie.” Volgens Thakeng het die aanvallers Venter met die agterkant van die vuurwapen op sy kop geslaan. “Hulle het hom ook vasgemaak en geskop terwyl hulle geld geëis het.” Die verdagtes het in die gesin se Isuzu-bakkie gevlug en die polisie, buurtwag en ŉ veiligheidsmaatskappy is ingelig om op die uitkyk vir die bakkie te wees. “Die plaaslike buurtwag het die bakkie agternagesit. Die verdagtes het iewers langs die pad die bakkie verlate agtergelaat en te voet in die Kgotsong- informele nedersetting gevlug.” Volgens Thakeng het die polisie etlike ure ná die aanval twee verdagtes, onderskeidelik 27 en 40 jaar, opgespoor en vasgetrek. Hulle is oorspronklik van die Tembisa-nedersetting in Gauteng. “Vier selfone wat aan die verdagtes behoort het, is agterop die bakkie gevind en die polisie het daarop beslag gelê. Nog geen vuurwapen wat tydens die aanval gebruik is, is gevind nie. “ŉ Grootskaalse soektog na die oorblywende verdagtes is van stapel gestuur.” Volgens Joseph Renaud, AfriForum se veiligheidshoof vir die sentraalstreek, is die gesin almal vir mediese behandeling gestuur en het hulle reeds traumabehandeling ontvang. Na verneem word, het Elé en haar babadogter ongedeerd van die voorval afgekom. Venter het mediese behandeling ontvang en herstel tans tuis. Die polisie waarsku inwoners om nie self die verdagtes te probeer vastrek nie, maar eerder die polisie te ontbied. Enigiemand met inligting wat tot die inhegtenisneming van die ander verdagtes kan lei, kan kol. Ben Bolsick by 082 466 8530 bel of die polisie se Stop Misdaadnommer by 08600 10111 skakel.